**Predkladacia správa**

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme sa predkladá v súlade  
s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona   
č. 474/2008 Z. z. (ďalej len „zákon o odmeňovaní“), ktorý splnomocňuje vládu Slovenskej republiky na jeho vydanie.

Podľa zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na roky 2019 a 2020 (ďalej len „kolektívna zmluva“). Kolektívna zmluva bola podpísaná 28. novembra 2018.

Podľa kolektívnej zmluvy sa pre rok 2019 základná stupnica platových taríf nevalorizuje, nakoľko novelou zákona č. 553/2003 Z. z. bola ustanovená nová základná stupnica, ktorá obsahuje zvýšené stupnice platových taríf. Osobitná stupnica platových taríf učiteľov vysokých škôl a výskumných a vývojových zamestnancov a platové tarify pedagogických zamestnancov a odborných zamestnancov sa zvýšia od 1. januára 2019 o 10 % a od 1. januára 2020 sa zvýšia o ďalších 10 %. Základná stupnica platových taríf zamestnancov pri výkone práce vo verejnom záujme sa zvýši o 10% až od 1. januára 2020.

Návrh nariadenia vlády Slovenskej republiky má negatívny vplyv na rozpočet verejnej správy. Finančný dopad zvýšenia stupníc platových taríf zamestnancov pri výkone práce vo verejnom záujme odmeňovaných podľa zákona č. 553/2003 Z. z. na štátny rozpočet a rozpočet územnej samosprávy v rokoch 2019 a 2020 je uvedený v doložke vybraných vplyvov.

V kontexte s vyššie uvedeným, zvýšenie stupníc platových taríf podľa § 28 ods. 1 zákona č. 553/2003 Z. z. vo výške 10 % s účinnosťou od 1. januára 2019 a o ďalších 10 % s účinnosťou od 1. januára 2020 je zahrnuté v návrhu rozpočtu verejnej správy na roky 2019 až 2021.

Návrh nariadenia vlády Slovenskej republiky nie je potrebné zasielať na vnútrokomunitárne pripomienkové konanie.

Návrh nariadenia vlády Slovenskej republiky má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie, ani na informatizáciu spoločnosti a ani vplyv na služby verejnej správy pre občana.

Predkladaný návrh nariadenia vlády je v súlade s Ústavou Slovenskej republiky,  
s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh nariadenia vlády nebol predmetom medzirezortného pripomienkového konania z dôvodu, že  kolektívna zmluva bola podpísaná až  28. novembra 2018, pričom toto nariadenie vlády musí byť účinné od    1. januára 2019. Návrh nariadenia vlády bol predložený na stanovisko Ministerstvu vnútra Slovenskej republiky, Ministerstvu financií Slovenskej republiky, Ministerstvu práce, sociálnych vecí a rodiny Slovenskej republiky, Ministerstvu školstva, vedy, výskumu a športu Slovenskej republiky a Ministerstvu zdravotníctva Slovenskej republiky, ktorých zástupcovia boli poverení vládou Slovenskej republiky na vyjednávanie a podpísanie kolektívnej zmluvy. Pripomienky k materiálu boli zapracované.